
Nanopartikuláris gyógyszerhordozó rendszer vizsgálata bronchialis epithel barrier modellen

A gyógyszerfejlesztésben széles körben alkalmazzák a különféle sejtvonalakon alapuló barrier rendszereket, melyekkel az egyes gyógyszer-felszívódási útvonalak modellezhetők. A Calu-3 sejtvonallal kialakított rendszer az inhalációs készítmények felszívódásának és toxicitásának modellezésére alkalmas. A PLGA [poly(lactic-co-glycolic) acid] az egyik legintenzívebben kutatott, teljesen biodegradábilis és biokompatibilis nanopartikuláris gyógyszerhordozó rendszer.
Munkánk első szakaszában célunk bronchialis eredetű epithel barrier modell felállítása volt. A porózus membránon kialakított konfluens monolayer létrejöttét és permeábilitását rendszeres Transzepitheliális Elektromos Ellenállás (TEER) méréssel, illetve
Lucifer-Yellow permeábilitásának mérésével ellenőriztük. A bronchusokban fennálló körülmények modellezése céljából a monolayer felső rétegéről eltávolítottuk a tápoldatot, így alakítva ki a sejtréteg levegő-folyadék barrier tulajdonságát.
A második szakaszban PLGA [poly(lactic-co-glycolic) acid] nanopartikuláris gyógyszerhordozó előállítása történt. Az előállítás O/V emulziós technika volt. A részecskeméret-eloszlást és mérettartományt dinamikus fényszórás méréssel (Dynamic Light Scattering, DLS) vizsgáltuk. Következő lépésként rodamin-kapcsolt ciklodextrin molekulákat inkorporáltunk a partikulumokba, melynek kettős célja volt: a ciklodextrin a hatóanyag-hordozóképességet növeli, a rodamin által pedig fluoreszcensen követhetővé válik a nanorészecskék útvonala a sejtben.
Munkánk utolsó szakaszaként a nanorészecskék toxicitását határoztuk meg MTT-teszttel.
Az eredmények alapján elmondható, hogy a nanorészecskék formulálása sikeres volt: a mérettartomány 500 nm alattinak, a méreteloszlás pedig monodiszperznek adódott. A bronchiális epithel barrier sejtréteg modellt sikeresen beállítottuk, és a monolayer ebben az elrendezésben (levegő-folyadék) is megőrizte épségét, illetve a rodaminos ciklodextrinnel jelölt PLGA nanopartikulumok nem mutattak toxikus hatást a sejteken.
Az elért eredmények szerint sikeres volt a nanopartikulumok formulálása és nem mutatattak toxicitást a sejteken. Ezért, további célunk az inhalációs terápiában használt hatóanyagok tesztelése ezen hordozóban, illetve a hordozó vizsgálata bélhám modellen.




